पण्डित पलागी राम भक्ति की लम्बी चौड़ी बातें करने में सिद्धहस्त थे पर जीवन भर उनका यह सिद्धान्त रहा था कि चमड़ी चली जाय पर दमड़ी न जाय | वे हमारी टोली में इसलिये शामिल हो गए थे कि हम बैंक के कर्मचारी खानें पीने के शौकीन  थे पर भक्ति की बातों से अधिक परिचित नहीं थे | पलागीराम जी इस कमी की पूर्ति कर रहे थे और खानें पीने में हमारे पक्के लीडर बन गये थे | टोली से अलग होकर वे युवा राधादास से उसकी टकटकी का रहस्य जानने गये थे पर अब रहस्य जानने की कीमत चुकाने के लिये उन्हें फिर से टोली में आने के अलावा और कोई चारा ही क्या था | पण्डित पलागीराम के साथ एक युवा साधु को अपने बीच  आता देखकर सलगू चपरासी जो हमारे साथ आया था शंकालु हो उठा | दरअसल बात यह थी कि पण्डित पलागीराम खानें पीने का काफी बचा सामान अपनी पूरी मात्रा में सलगू के पास नहीं पहुंचने देते थे | सलगू ने सोचा कि यह पण्डित एक और नयी बला  लेकर आ गया | खुद सेर खाता है तो यह जवान छोकरा सवा सेर खा जायेगा | मेरे पल्ले क्या पडेगा ? प्रसाद के दो इलायची दानें | उनमें क्या होता है ?